钦定古今图书集成/明伦汇编/氏族典/第042卷 > 《廖用贤尚友录》 > 皮喜
## 钦定古今图书集成/明伦汇编/氏族典/第042卷 > 《廖用贤尚友录》 > 皮喜

按《魏书皮豹子传》：“豹子子喜，高宗以其名臣子，擢为
侍御中散，迁侍御长。高祖初，吐谷浑拾寅部落侵凉
洮河，诏假喜平西将军、广川公，领凉州枹罕、高平诸
军，讨拾寅。又拜为使持节侍中、都督秦雍荆梁益五
州诸军事、本将军、开府、仇池镇将。以其父豹子昔镇
仇池，有威信故也。喜至，申恩布惠，民大悦，征为南部”
尚书，赐爵南康侯，加左将军。太和元年，刘准葭芦戍
主杨文度窃据仇池，喜追奔西入，攻葭芦城，斩文度，
传首京师。转散骑常侍、安南将军、豫州刺史。诏让其
“在州宽怠，以饮酒废事”，遣使者就州决以杖罚。七年
卒，赠以本官，谥曰恭公。